SKRIFTLIG FORESPØRGSEL E-2079/00

af Eija-Riitta Korhola (PPE-DE) til Kommissionen

(28. juni 2000)

Om: Genetisk modificerede afgrøder og levnedsmidler i femte rammeprogram

Hvilke projekter vedrørende testning af genetisk modificerede afgrøders og levnedsmidlers indvirkning på menneskets sundhed har modtaget støtte under femte rammeprogram?

Samlet svar afgivet på Kommissionens vegne af Philippe Busquin på skriftlige forespørgsler E-2079/00, E-2080/00, E-2081/00 og E-2087/00

(5. oktober 2000)

Kommissionen har for nylig (pressemeddelelse af 13. juli 2000) gjort rede for sine intentioner med hensyn til godkendelsesproceduren for genetisk modificerede organismer (GMO). Formålet er at genoptage godkendelsesprocessen for GMO'er i den nærmeste fremtid, samtidig med at der tages hensyn til befolkningens betænkeligheder ved GMO'er så vel som til retssikkerhedsproblemer for de berørte parter. Yderligere forskning i testning af sikkerheden ved GMO'er så vel som forskning i detektionsmetoder og muligheden for at spore GMO'er er et vigtigt bidrag til det sæt foranstaltninger, der er foreslået.

Hvad angår testning af sikkerheden ved GMO'er, skal man ved risikovurderingen tage hensyn til egenskaberne ved slutresultatet af gensplejsningen og vilkårene for anvendelsen af den pågældende organisme set i forhold til risikoen for sundhed og miljø. Der er under de forskellige rammeprogrammer siden 1986 ydet støtte til forskning i den potentielle risiko ved genmodificerede afgrøder. Som led i i alt 63 projekter med deltagelse af 412 laboratorier, til et beløb af 48,5 mio., har man ikke fundet tegn på nogen iboende fare ved gensplejsning og har konstateret, at sikkerheden ved de pågældende gen-afgrøder kan sammenlignes med sikkerheden ved traditionelle afgrøder.

Som led i det 5. rammeprogram (5RP) ydes der for tiden støtte til en række projekter vedrørende sikkerheden ved fødevarer, der er fremstillet på grundlag af GMO'er. Projekterne er beskrevet i brochuren European Network safety assessment of genetically modified food crops, som sendes direkte til det ærede medlem og Parlamentets sekretariat.

Der vil blive ydet støtte til yderligere forskning rettet mod de resterende usikkerhedsfaktorer og de betænkeligheder, den offentlige debat vidner om. Der vil blive lagt særlig vægt på overvågning af storskala-forsøg for miljøkonsekvenser på længere sigt. Under programmet Livskvalitet og forvaltning af de levende ressourcer, nøgleaktion Levnedsmidler, ernæring og sundhed (navnlig aktionslinje Kvalitetsovervågning og sporing gennem hele fødekæden og aktionslinje 3 Cellefabrikken (navnlig aktionslinjen Metoder og strategier til sikker anvendelse af nye biomolekyler og bioprocesser til identifikation af rekombinante organismer i og rester af disse i miljøet og vurdering af deres indvirkning på menneskers og dyrs sundhed). Fristen for indgivelse af forslag er oktober 2000.

Forskning i levnedsmiddelsikkerhed generelt er forsat højt prioriteret i 5RP. Gennem indkaldelse af forslag under dette program er det muligt hurtigt at reagere på nye behov og uforudsigelige problemstillinger. Gennem aktionslinje A1 om levnedsmidler, ernæring og sundhed (programmet for livskvalitet og forvaltning af de levende ressourcer) ydes der for tiden støtte i alt 30,3 mio.. til 21 forskningsprojekter vedrørende levnedsmiddelsikkerhed. Herudover er der for tiden forhandlinger i gang om fem forskningsprojekter til et samlet EU-bidrag på 5,4 mio.. Endelig blev der den 15. december 1999(1) offentliggjort en yderligere indkaldelse af forslag vedrørende levnedsmiddelsikkerhed og levnedsmiddelteknologi, hvortil der er afsat 39 mio. (frist: oktober 2000).

Forskning i metoder til detektion af GMO er af stor betydning for mærkning og sporing af GMO'er. Denne forskning udføres under 5RP og af Kommissionens Fælles Forskningscenter (FFC).

Under programmet for konkurrencedygtig og bæredygtig vækst i 5RP vil den videre forskning blive fokuseret på udvikling af instrumenter, metoder, databaser, prøvetagningsplaner og referencematerialer som grundlag for validering af mærkning af gen-levnedsmidler og fortolkning af data. Der ydes endvidere støtte til udvikling, forberedelse og certificering af referencematerialer, der indeholder GMO'er, som kan bruges til identificering, kalibrering og kvalitetskontrol i forbindelse med bekæmpelse af svig. Forskningsresultaterne fra disse projekter vil kunne tjene som videnskabeligt grundlag for de europæiske myndigheder for levnedsmiddelsikkerhed.

FFC koordinerer et net af laboratorier i medlemsstaterne, der arbejder på videreudvikling og validering af DNA- og proteinbaserede detektionsmetoder. Herudover har FFC mange aktiviteter i form af direkte støtte til Kommissionen på området levnedmiddelsikkerhed. Der er i RP5 afsat et fireårigt budget på 50 mio. til disse aktiviteter.

Medlemsstaterne har diverse detektionsmetoder til kvantitative og kvalitative analyser, hvoraf FFC har valideret nogle. Af eksempler kan nævnes en detektions/screening-metode til uforarbejdede og forarbejdede materialer og kvantitative metoder til produkter fremstillet på grundlag af gen-sojabønner og gen-majs.

(1) EFT C 361 af 15.12.1999.